JEGYZŐKÖNYV 

Készült: 2025. február 19-én 13:00 órakor megtartott lakossági fórumon Mindszentkálla készülő településtervével kapcsolatban

Az fórum helye: Mindszentkálla, Faluház
                            Mindszentkálla, Petőfi u. 13.

Jelen vannak: Mindszentkálla Község Önkormányzata Képviselő-testületének tagjai
		       Csombó Zoltán, polgármester; Fekete Imre, képviselő; Meilinger Csaba,
		       alpolgármester; Szabados Zoltán, képviselő; Szép László, képviselő 
		  dr. Szabó Tímea, címzetes főjegyző
		  Cséri Mónika, műszaki ügyintéző 
		  Káli Mariann, tervező
		  Szabó Zoltán, települési főépítész 
		  
		lakossági résztvevők

A jegyzőkönyvet készítette: Cséri Mónika, műszaki ügyintéző 

Csombó Zoltán (polgármester): köszönti a mai lakossági fórumon megjelenteket, külön köszöntöm Káli Mariannt, Szabó Zoltán főépítész Urat.

Elmondja,  hogy ahogyan a meghívóban is ismertetésre került, ezen lakossági fórum összehívására azért került sor, mert az államigazgatási szervek véleményének 6 hónapos érvényességi ideje lejárt, így az eljárást csak véleményezés megismétlésével lehet tovább folytatni. Az első két fórumot követően érkezett véleményekről a Képviselő-testület döntött, melyek a meghívó mellett ismertetésre kerültek a település honlapján. Ezért kérem, a Tisztelt Megjelenteket, hogy a korábban már benyújtott és arra döntést hozott véleményüket ne ismételjék meg újra. Az esetlegesen felmerülő új igényekről próbáljanak meg egyeztetni.

Átadja a szót Káli Mariannak.

Káli Mariann (tervező): az utóbbi fórum óta, az év végén került elfogadásra a beérkezett vélemények. Ez alapján lejavításra került a tervanyag. Mivel lejártak a vélemények érvényessége, ezért felvette a kapcsolatot az Állami Főépítészi irodával, hogy hogyan járjanak el és a közös megegyezés a hivatali kapun történő véleményezés megismétlése. A lakossági fórumot is meg kell ismételni.
Az előző tervhez képest nagy változás: 
· település északi részén, a Kismező utca fölött a lakóterület kijelölését nem támogatta a hatóság, így visszakerült mezőgazdasági övezetbe. Ezzel együtt az út szabályozás is lekerült
· Levendula utca lakóterületen a telkek tervezett megosztása törlésre került, ezzel együtt az út szabályozás
· Kereki major területe: emiatt húzódott el a véleményezés ilyen sokáig. decemberig nem kapott semmit a Szentkirályi Magyarországtól, hogyan állapodtak meg a lakókkal, ezért átrajzolta a területet és áttette lakóövezetbe. Időközben kapott vázrajzot, mely alapján az övezethatár biztosan módosításra kerül
· Jókai utca mögött, az önkormányzattal osztatlan közös területtel volt nagyon sok egyeztetés
· a műemléki környezet módosításával kapcsolatban nem kaptak választ, nem tudja másként feljelölni a műemléki környezetet.
· az újonnan beérkezett vélemények között több államigazgatási szerv is jelezte, hogy változott a jogszabály a általános mezőgazdasági övezetre vonatkozó szabályokat módosítani kell országos természetvédelmi területen nem csak szántó, hanem az általános mezőgazdasági területeken sem szabad építményt elhelyezni.

Lakossági résztvevő: akkor jól érti, hogy ez zártkertre nem vonatkozik?

Káli Mariann (tervező): nem, nem vonatkozik, azokhoz az övezetekhez nem nyúltak.

Lakossági résztvevő: nem ért egyet ezzel az egésszel, mert ez egy szerződés véleménye szerint, amit nem ír alá. Az ingatlanjai EV övezetbe kerültek besorolásra, magterületbe vannak, nem építhet semmit.

Káli Mariann (tervező): ezek olyan szabályozások, amit magasabb rendű jogszabályok határoznak meg, adatszolgáltatás alapján jelöli be, nem tud rajta az Önkormányzat változtatni.

Lakossági résztvevő: elmondja, hogy Kerekiben lakik, azt mondja, hogy elvileg le lett adva a tervezőnek a változási vázrajz a változásról.

Káli Mariann (tervező): elmondja, hogy igen, megkapta tegnap, kisebb a terület, mint amit ő berajzolt, ezt majd átrajzolja a terven.

Lakossági résztvevő: társasházat szeretnének csinálni, hogy mindenkinek legyen önálló helyrajzi száma, mikor indíthatják az eljárást.

Káli Mariann (tervező): elmondja, hogy ha hatályba lép a HÉSZ, a földmérő készít egy vázrajzot, azt be lehet adni a Földhivatalhoz telekalakításra. ha ez átment, akkor kell egy építész, aki megrajzolja a falakat, hogy kinek hány négyzetmétere A társasház okiratnak melléklete lesz ez a rajz. 

Lakossági résztvevő: hogyan fognak értesülni róla?

Káli Mariann (tervező): véleménye szerint áprilisra hatályba lép a szabályzat.

Lakossági résztvevő: telekalakításról nem volt szó.

Káli Mariann (tervező): rá fog kérdezni pontosan, mi szándék.

Lakossági résztvevő: a Kismező felett lévő nemzeti parki kezelésben lévő úttal mi lesz?

Káli Mariann (tervező): mivel nem lesz lakóövezet az a terület, ezért az út kiszabályozás is törlésre kerül.

Lakossági résztvevő: kérdezi, hogy a Kismező utcában miért van műemlék bejelölve.

Káli Mariann (tervező): ezt mondta el a fórum elején, hogy hiába kérte a felülvizsgálatot, mivel álláspontja szerint hibás az adat, a Minisztériumtól nem kapott választ, így azt a terven rögzítenie kell, attól eltérni nem tud.

Lakossági résztvevő: mit jelent ez gyakorlatban?

Káli Mariann (tervező): azokon a telkeken, amelyek nem beépíthetőek, azokon semmit. Ha a Kismező utcában szeretne valaki építeni egy házat, akkor a tervet az Örökségvédelmi Hivatalnál véleményeztetni kell.

Lakossági résztvevő: a HÉSZ hatálybalépését követően mikor történhet meg a belterületbe vonás?

Káli Mariann (tervező): az Önkormányzat indítja meg a belterületbe vonás eljárását. 

Csombó Zoltán (polgármester): a hatályba lépést követően azonnal megindítja az Önkormányzat.

Lakossági résztvevő: nem akadályozza ezt meg a műemléki környezet?

Káli Mariann (tervező): nem. Építésnél lesz egy plusz köre a tervezőnek.

Lakossági résztvevő: az alátámasztó munkarészben még mindig benne vannak a telkeiket kettészelő dupla vonalak.

Káli Mariann (tervező): a közműves szakági részekben maradt benne, valóban maradt benne, olyan vonal, ami nem kell, le fogja törölni. A többi részen mindenhol törlésre került.

Lakossági résztvevő: a korábbi fórumon szóvá tették a Levendula út hibás elnevezését, több helyen még mindig benne van hibásan a Tanács köz és a Táncsics köz, valamint nem útként, hanem utcaként szerepel.

További észrevétele, hogy a Levendula utca Jókai utca felőli szakaszát javasolja egyirányúsítani a tervdokumentáció. Miért van ennek értelme?

Káli Mariann (tervező): a térképen átírta az összeset Levendula úttá, ez is adatszolgáltatás, tehát nem írhatná át. A közlekedési munkarészben található ez a mondat, a közlekedés tervező javaslata, annak okán, hogy szűk az utca és senki nem szeretné, ha ki lenne szabályozva, be lenne jelölve az ingatlanán. Ez nem azt jelenti, hogy ez meg is lesz valósítva.
Az utcaneveket javítja.

Lakossági résztvevő: nem ért egyet a 3. melléklet tartalmával, az F, és M betűk nincsenek kidolgozva. Olyan dolgok kerültek bele, amit jogszabály nem ír elő.

Káli Mariann (tervező): a 3. melléklet a magasabb rendű jogszabály alapján került kidolgozásra.

Szabó Zoltán (főépítész): az M és F betűvel az van szabályozva, hogy a jelenlegi helyzetet szeretné az Önkormányzat fenntartani a mezőgazdasági területeken, ne jelenjenek meg a kereskedelmi, vendéglátó egységeken ez a területen.

Káli Mariann (tervező): véleménye szerint (mutatja a kivetítőn a szabályozás szövegét) le van szabályozva a feltétel.

Lakossági résztvevő: még mindig sérelmesnek tartja a gazdasági épület 60 négyzetméterben történő meghatározását.

Szabó Zoltán (főépítész): egyet ért ezzel a szabályozással, a településképi rendeletben jelenleg is ez a szabályozás. Látja a szándékot, mit szeretnének a megvásárolni kívánt területtel kezdeni. Véleménye szerint kiskertes övezetben ez méret elég a szőlőműveléshez.

Káli Mariann (tervező): amennyiben jelentkezik igény nagyobb borászati vállalkozás nyitására, akkor módosítható a szabályozás.

Lakossági résztvevő: kérdezi, hogy az Állami Főépítész véleménye menyire kötelező?

Káli Mariann (tervező): kötelező.

Lakossági résztvevő: mi van, ha nem kerül bele a szabályzatba a műemléki környezet.

Káli Mariann (tervező): az Állami Főépítész nem adja ki a záróvéleményét, nem fogadható el a rendelet.

Lakossági résztvevő: korábban a véleményezés során egyeztettek az érintett ingatlanjaik borszőlő kataszteri törléséről. Kérdezi végigment-e az eljárás?

Káli Mariann (tervező): úgy emlékszik végigment az eljárás. Az Önkormányzatnál utánanéznek.

Csombó Zoltán (polgármester): megköszöni a részvételt, lezárja a fórumot.


Kmf.

